Document ID: 32004D0739

ΑΠΌΦΑΣΗ BiH/3/2004 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
της 29ης Σεπτεμβρίου 2004
σχετικά με τη σύσταση της Επιτροπής Συνεισφερόντων για τη Στρατιωτική Επιχείρηση της Ευρωπαϊκής Ένωσης στη Βοσνία Ερζεγοβίνη
(2004/739/ΚΕΠΠΑ)
Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
Έχοντας υπόψη:
τη Συνθήκη για την Ευρωπαϊκή Ένωση και ιδίως το άρθρο 25 τρίτη παράγραφος,
την κοινή δράση 2004/570/ΚΕΠΠΑ του Συμβουλίου της 12ης Ιουλίου 2004 για τη Στρατιωτική Επιχείρηση της Ευρωπαϊκής Ένωσης στη Βοσνία Ερζεγοβίνη (1) και ιδίως το άρθρο 11 παράγραφος 5,
Εκτιμώντας τα εξής:
(1)
Σύμφωνα με το άρθρο 11 της κοινής δράσης 2004/570/ΚΕΠΠΑ, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ) να λάβει σχετικές αποφάσεις για τη σύσταση Επιτροπής Συνεισφερόντων για τη Στρατιωτική Επιχείρηση της Ευρωπαϊκής Ένωσης στη Βοσνία Ερζεγοβίνη.
(2)
Τα συμπεράσματα των Ευρωπαϊκών Συμβουλίων της Νίκαιας της 7ης, 8ης και 9ης Δεκεμβρίου 2000 και των Βρυξελλών της 24ης και 25ης Οκτωβρίου 2002 περιλαμβάνουν τις ρυθμίσεις για τη συμμετοχή τρίτων κρατών σε επιχειρήσεις διαχείρισης κρίσεων και για τη σύσταση της Επιτροπής Συνεισφερόντων.
(3)
Η Επιτροπή Συνεισφερόντων θα διαδραματίζει βασικό ρόλο στην τρέχουσα διαχείριση της επιχείρησης· η Επιτροπή Συνεισφερόντων θα αποτελεί το κύριο πλαίσιο στο οποίο τα συνεισφέροντα κράτη θα εξετάζουν από κοινού ζητήματα σχετιζόμενα με τη χρησιμοποίηση των δυνάμεών τους στην επιχείρηση· η Επιτροπή Πολιτικής και Ασφάλειας, η οποία ασκεί τον πολιτικό έλεγχο και έχει τη στρατηγική διεύθυνση της επιχείρησης, θα λαμβάνει υπόψη της τις γνώμες της Επιτροπής Συνεισφερόντων.
(4)
Σύμφωνα με το άρθρο 6 του Πρωτοκόλλου σχετικά με τη θέση της Δανίας το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στην εκπόνηση και την υλοποίηση αποφάσεων και δράσεων της Ευρωπαϊκής Ένωσης οι οποίες έχουν επιπτώσεις στην άμυνα και κατά συνέπειαν δεν συμμετέχει στη χρηματοδότηση της επιχείρησης.
(5)
Το Ευρωπαϊκό Συμβούλιο της Κοπεγχάγης προέβη στις 12 και 13 Δεκεμβρίου 2002 σε δήλωση σύμφωνα με την οποία οι διευθετήσεις «Βερολίνο +» και η υλοποίησή τους θα έχουν εφαρμογή μόνο σε όσα κράτη μέλη της Ευρωπαϊκής Ένωσης είναι ταυτόχρονα είτε μέλη του ΝΑΤΟ είτε συμβαλλόμενα μέρη της «Εταιρικής Σχέσης για την Ειρήνη» και έχουν ως εκ τούτου συνάψει διμερείς συμφωνίες ασφάλειας με το ΝΑΤΟ,
ΑΠΟΦΑΣΙΖΕΙ:
Άρθρο 1
Σύσταση
Συνιστάται Επιτροπή Συνεισφερόντων για τη Στρατιωτική Επιχείρηση της Ευρωπαϊκής Ένωσης στη Βοσνία Ερζεγοβίνη (στο εξής αποκαλούμενη «ΕπΣ»).
Άρθρο 2
Καθήκοντα
Η εντολή καθηκόντων της ΕπΣ καθορίζεται στα συμπεράσματα των Ευρωπαϊκών Συμβουλίων της Νίκαιας (7, 8 και 9 Δεκεμβρίου 2000) και των Βρυξελλών (24 και 25 Οκτωβρίου 2002).
Άρθρο 3
Σύνθεση
1. Μέλη της ΕπΣ είναι:
-
τα κράτη μέλη της ΕΕ τα οποία συμμετέχουν σε επιχειρήσεις της ΕΕ διεξαγόμενες με χρήση κοινών μέσων και δυνατοτήτων του ΝΑΤΟ, και η Δανία,
-
οι αντιπρόσωποι των τρίτων κρατών τα οποία συνεισφέρουν στην επιχείρηση και παρέχουν σημαντική στρατιωτική συμβολή και οι αντιπρόσωποι άλλων τρίτων κρατών, όπως αναφέρονται στο παράρτημα.
2. Ο Γενικός Διευθυντής του Στρατιωτικού Επιτελείου της Ευρωπαϊκής Ένωσης (DGEUMS) και ο Διοικητής Επιχειρήσεων της ΕΕ δικαιούνται επίσης να παρίστανται ή να εκπροσωπούνται στις συνεδριάσεις της ΕπΣ.
Άρθρο 4
Πρόεδρος
Σύμφωνα με τα συμπεράσματα της Νίκαιας και χωρίς να θίγονται τα προνόμια της Προεδρίας, η ΕπΣ για την επιχείρηση αυτή προεδρεύεται από το Γενικό Γραμματέα/Ύπατο Εκπρόσωπο ή από τον αντιπρόσωπό του σε στενή διαβούλευση με την Προεδρία, που επικουρείται από τον Πρόεδρο της Στρατιωτικής Επιτροπής της Ευρωπαϊκής Ένωσης (EUMC) ή τον αντιπρόσωπό του.
Άρθρο 5
Συνεδριάσεις
1. Η ΕπΣ συγκαλείται από τον Πρόεδρο σε τακτική βάση. Όταν οι περιστάσεις το απαιτούν, είναι δυνατό να συγκαλούνται έκτακτες συνεδριάσεις με πρωτοβουλία του Προέδρου ή έπειτα από αίτηση ενός μέλους.
2. Ο Πρόεδρος διανέμει εκ των προτέρων την προσωρινή ημερήσια διάταξη και τα έγγραφα που αφορούν τη συνεδρίαση. Έπειτα από κάθε συνεδρίαση διανέμονται τα πρακτικά.
3. Εφόσον ενδείκνυται, είναι δυνατόν να καλούνται στις σχετικές συζητήσεις αντιπρόσωποι της Επιτροπής καθώς και άλλα πρόσωπα.
Άρθρο 6
Διαδικασία
1. Με εξαίρεση τα προβλεπόμενα στην παράγραφο 3 και χωρίς να θίγονται οι αρμοδιότητες της Επιτροπής Πολιτικής και Ασφάλειας και του Διοικητή Επιχειρήσεων της ΕΕ,
-
ισχύει η ομοφωνία των αντιπροσώπων των κρατών που συνεισφέρουν στην επιχείρηση όταν η ΕπΣ λαμβάνει αποφάσεις όσον αφορά την τρέχουσα διαχείριση της επιχείρησης,
-
ισχύει η ομοφωνία των μελών της ΕπΣ όταν η ΕπΣ προβαίνει σε συστάσεις για ενδεχόμενες αναπροσαρμογές του επιχειρησιακού σχεδιασμού, συμπεριλαμβανομένης της ενδεχόμενης αναπροσαρμογής των στόχων.
Η αποχή ενός μέλους δεν αποτρέπει την επίτευξη ομοφωνίας.
2. Ο Πρόεδρος διαπιστώνει κατά πόσο είναι παρούσα η πλειοψηφία των αντιπροσώπων των κρατών που δικαιούνται να λάβουν μέρος στις συζητήσεις.
3. Όλα τα διαδικαστικά ζητήματα ρυθμίζονται με απόφαση της απλής πλειοψηφίας των μελών που είναι παρόντα στη συνεδρίαση.
4. Η Δανία δεν συμμετέχει σε καμία απόφαση της Επιτροπής Συνεισφερόντων.
Άρθρο 7
Εμπιστευτικότητα
1. Οι κανόνες ασφαλείας του Συμβουλίου εφαρμόζονται σε όλες τις συνεδριάσεις και εργασίες της ΕπΣ. Ειδικότερα, οι αντιπρόσωποι στην ΕπΣ πρέπει να διαθέτουν κατάλληλες άδειες ασφαλείας.
2. Οι συζητήσεις στην ΕπΣ καλύπτονται από την υποχρέωση του επαγγελματικού απορρήτου, εκτός εάν η ΕπΣ αποφασίσει διαφορετικά.
Άρθρο 8
Έναρξη ισχύος
Η παρούσα απόφαση αρχίζει να ισχύει την ημέρα της έκδοσής της.
Βρυξέλλες, 29ης Σεπτεμβρίου 2004.

Labels: 18
4
15
5